title: 2010/701/UE: Decizia Consiliului din 21 octombrie 2010 privind poziția care urmează să fie adoptată de Uniunea Europeană în cadrul Consiliului de stabilizare și de asociere instituit prin Acordul de stabilizare și asociere între Comunitățile Europene și statele membre ale acestora, pe de o parte, și Fosta Republică Iugoslavă a Macedoniei, pe de altă parte, privind adoptarea dispozițiilor referitoare la coordonarea sistemelor de securitate socială#Proiect – Decizia nr. …/… a Consiliului de stabilizare și de asociere instituit prin Acordul de stabilizare și de asociere între Comunitățile Europene și statele membre ale acestora, pe de o parte, și Fosta Republică Iugoslavă a Macedoniei, pe de altă parte, din … privind dispozițiile referitoare la coordonarea sistemelor de securitate socială incluse în Acordul de stabilizare și asociere

text:
               23.11.2010

               RO

               Jurnalul Oficial al Uniunii Europene

               L 306/28

         DECIZIA CONSILIULUI
   din 21 octombrie 2010
   privind poziția care urmează să fie adoptată de Uniunea Europeană în cadrul Consiliului de stabilizare și de asociere instituit prin Acordul de stabilizare și asociere între Comunitățile Europene și statele membre ale acestora, pe de o parte, și Fosta Republică Iugoslavă a Macedoniei, pe de altă parte, privind adoptarea dispozițiilor referitoare la coordonarea sistemelor de securitate socială
   (2010/701/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 79 alineatul (2) litera (b), coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               În conformitate cu articolul 46 din Acordul de stabilizare și de asociere între Comunitățile Europene și statele membre ale acestora, pe de o parte, și Fosta Republică Iugoslavă a Macedoniei, pe de altă parte (1) („acordul”), Consiliul de stabilizare și de asociere adoptă, printr-o decizie, dispozițiile corespunzătoare pentru punerea în aplicare a obiectivelor stabilite în articolul menționat.

               (2)

               În conformitate cu articolele 1 și 2 din Protocolul (nr. 22) privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, nu îi revine nicio obligație în temeiul acesteia și nu face obiectul aplicării sale.

               (3)

               În conformitate cu articolele 1 și 2 din Protocolul (nr. 21) privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, fără a aduce atingere articolului 4 din protocolul menționat, respectivele state membre nu participă la adoptarea prezentei decizii, nu le revine nicio obligație în temeiul acesteia și nu fac obiectul aplicării sale,

         ADOPTĂ PREZENTA DECIZIE:
   Articolul 1
   Poziția care urmează să fie adoptată de Uniunea Europeană în cadrul Consiliului de stabilizare și de asociere instituit prin Acordul de stabilizare și de asociere între Comunitățile Europene și statele membre ale acestora, pe de o parte, și Fosta Republică Iugoslavă a Macedoniei, pe de altă parte, în ceea ce privește punerea în aplicare a articolului 46 din acord se bazează pe proiectul de decizie a Consiliului de stabilizare și de asociere, atașat la prezenta decizie.
   Articolul 2
   Prezenta decizie intră în vigoare la data adoptării.

      Adoptată la Luxemburg, 21 octombrie 2010.

            Pentru Consiliu

            Președintele

         J. MILQUET

      (1)  JO L 84, 20.3.2004, p. 13.

      Proiect
      DECIZIA NR. …/… A CONSILIULUI DE STABILIZARE ȘI DE ASOCIERE
      instituit prin Acordul de stabilizare și de asociere între Comunitățile Europene și statele membre ale acestora, pe de o parte, și Fosta Republică Iugoslavă a Macedoniei, pe de altă parte,
      din …
      privind dispozițiile referitoare la coordonarea sistemelor de securitate socială incluse în Acordul de stabilizare și asociere
      CONSILIUL DE STABILIZARE ȘI DE ASOCIERE,
      având în vedere Acordul de stabilizare și de asociere între Comunitățile Europene și statele membre ale acestora, pe de o parte, și Fosta Republică Iugoslavă a Macedoniei, pe de altă parte (1), în special articolul 46,
      întrucât:

                  (1)

                  La articolul 46 din Acordul de stabilizare și de asociere între Comunitățile Europene și statele membre ale acestora, pe de o parte, și Fosta Republică Iugoslavă a Macedoniei, pe de altă parte („acordul”) se prevede coordonarea sistemelor de securitate socială din Fosta Republică Iugoslavă a Macedoniei și din statele membre și se stabilesc principiile pentru o astfel de coordonare.

                  (2)

                  În conformitate cu articolul 46 din acord se prevede adoptarea de către Consiliul de stabilizare și de asociere a unei decizii în vederea punerii în aplicare a obiectivelor prevăzute la articolul menționat.

                  (3)

                  În ceea ce privește aplicarea principiului nediscriminării, prezenta decizie nu ar trebui să acorde niciun fel de alte drepturi suplimentare în temeiul anumitor fapte și evenimente desfășurate pe teritoriul celeilalte părți contractante, atunci când astfel de fapte și evenimente nu sunt luate în considerare în temeiul legislației primei părți contractante, cu excepția dreptului de a exporta anumite prestații.

                  (4)

                  În aplicarea prezentei decizii, dreptul lucrătorilor care dețin cetățenia Fostei Republici Iugoslave a Macedoniei la prestații familiale ar trebui să se supună condiției ca membrii familiilor acestora să fie rezidenți în mod legal împreună cu lucrătorii în cauză, în statul membru în care lucrătorii sunt angajați. Prezenta decizie nu ar trebui să prevadă niciun drept la prestații familiale pentru membrii familiilor acestora rezidenți într-un alt stat, de exemplu Fosta Republică Iugoslavă a Macedoniei.

                  (5)

                  Regulamentul (CE) nr. 859/2003 al Consiliului (2) extinde deja dispozițiile Regulamentului (CEE) nr. 1408/71 și ale Regulamentului (CEE) nr. 574/72 la resortisanții din țări terțe care nu se află deja sub incidența dispozițiilor respective, exclusiv pentru motive de cetățenie. Regulamentul (CE) nr. 859/2003 prevede deja principiul cumulării perioadelor de asigurare realizate de lucrătorii din Fosta Republică Iugoslavă a Macedoniei în diferite state membre, cu privire la dreptul la anumite prestații, prevăzute la articolul 46 alineatul (1) prima liniuță din acord.

                  (6)

                  Pentru a se facilita aplicarea regulilor de coordonare, ar putea fi necesar să se prevadă dispoziții speciale care să corespundă caracteristicilor proprii legislației Fostei Republici Iugoslave a Macedoniei.

                  (7)

                  În vederea asigurării unei bune funcționări a coordonării sistemelor de securitate socială din statele membre și din Fosta Republică Iugoslavă a Macedoniei, este necesar să se prevadă dispoziții specifice privind cooperarea dintre statele membre și Fosta Republică Iugoslavă a Macedoniei, precum și dintre persoana în cauză și instituția din statul competent.

                  (8)

                  Pentru a proteja persoanele aflate sub incidența prezentei decizii și pentru a garanta faptul că acestea nu pierd drepturi ca rezultat al intrării în vigoare a deciziei, ar trebui să se adopte dispoziții tranzitorii,

            ADOPTĂ PREZENTA DECIZIE:
      PARTEA I

         DISPOZIȚII GENERALE

      Articolul 1
      Definiții
      (1)   În sensul prezentei decizii:

                  (a)

                  „acord” înseamnă Acordul de stabilizare și de asociere între Comunitățile Europene și statele membre ale acestora, pe de o parte, și Fosta Republică Iugoslavă a Macedoniei, pe de altă parte;

                  (b)

                  „regulament” înseamnă Regulamentul (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de securitate socială (3), astfel cum sunt aplicabile în statele membre ale Uniunii Europene;

                  (c)

                  „regulament de punere în aplicare” înseamnă Regulamentul (CE) nr. 987/2009 al Parlamentului European și al Consiliului din 16 septembrie 2009 de stabilire a procedurii de punere în aplicare a Regulamentului (CE) nr. 883/2004 privind coordonarea sistemelor de securitate socială (4);

                  (d)

                  „stat membru” înseamnă un stat membru al Uniunii Europene;

                  (e)

                  „lucrător” înseamnă:

                              (i)

                              în sensul legislației unui stat membru, o persoană care desfășoară o activitate salariată în sensul articolului 1 litera (a) din regulament;

                              (ii)

                              în sensul legislației Fostei Republici Iugoslave a Macedoniei, o persoană care desfășoară o activitate salariată în sensul legislației respective;

                  (f)

                  „membru de familie” înseamnă:

                              (i)

                              în sensul legislației unui stat membru, un membru de familie în sensul articolului 1 litera (i) din regulament;

                              (ii)

                              în sensul legislației Fostei Republici Iugoslave a Macedoniei, un membru de familie în conformitate cu respectiva legislație;

                  (g)

                  „legislație” înseamnă:

                              (i)

                              în ceea ce privește statele membre, legislația în sensul articolului 1 litera (l) din regulament aplicabilă prestațiilor care intră sub incidența prezentei decizii;

                              (ii)

                              în ceea ce privește Fosta Republică Iugoslavă a Macedoniei, legislația relevantă aplicabilă în Fosta Republică Iugoslavă a Macedoniei prestațiilor care intră sub incidența prezentei decizii;

                  (h)

                  „prestații” înseamnă:

                              —

                              pensiile pentru bătrânețe;

                              —

                              pensii de urmaș;

                              —

                              pensii în cazul unor accidente de muncă și boli profesionale;

                              —

                              pensiile de invaliditate legate de accidente de muncă și boli profesionale;

                              —

                              alocațiile familiale;

                  (i)

                  „prestații exportabile” înseamnă:

                              (i)

                              în ceea ce privește statele membre:

                                          —

                                          pensiile pentru bătrânețe;

                                          —

                                          pensii de urmaș;

                                          —

                                          pensii în cazul unor accidente de muncă și boli profesionale;

                                          —

                                          pensiile de invaliditate legate de accidente de muncă și boli profesionale,

                                    în sensul regulamentului, cu excepția prestațiilor speciale necontributive în bani, enumerate în anexa X la regulament;

                              (ii)

                              în ceea ce privește Fosta Republică Iugoslavă a Macedoniei, prestațiile aferente prevăzute de legislația Fostei Republici Iugoslave a Macedoniei, cu excepția prestațiilor speciale necontributive în bani, prevăzute în anexa I la prezenta decizie;

            (2)   Ceilalți termeni folosiți în prezenta decizie au sensul care le este atribuit:

                  (a)

                  în ceea ce privește statele membre, prin regulament și prin regulamentul de punere în aplicare;

                  (b)

                  în ceea ce privește Fosta Republică Iugoslavă a Macedoniei, prin legislația relevantă, astfel cum este aplicabilă în Fosta Republică Iugoslavă a Macedoniei.

            Articolul 2
      Domeniul de aplicare personal
      Prezenta decizie se aplică:

                  (a)

                  lucrătorilor care sunt resortisanți ai Fostei Republici Iugoslave a Macedoniei și care sunt sau au fost angajați în mod legal pe teritoriul unui stat membru și care se află ori s-au aflat sub incidența legislației unuia sau mai multor state membre, precum și urmașilor acestora;

                  (b)

                  membrilor familiilor lucrătorilor menționați la litera (a), cu condiția ca membrii de familie respectivi să fie sau să fi fost rezidenți în mod legal împreună cu lucrătorul în cauză pe durata în care lucrătorul a fost angajat într-un stat membru;

                  (c)

                  lucrătorilor care sunt resortisanți ai unui stat membru și care sunt sau au fost angajați în mod legal pe teritoriul Fostei Republici Iugoslave a Macedoniei și care se află ori s-au aflat sub incidența legislației Fostei Republici Iugoslave a Macedoniei, precum și urmașilor acestora; precum și

                  (d)

                  membrilor familiilor lucrătorilor menționați la litera (c), cu condiția ca membrii de familie respectivi să fie sau să fi fost rezidenți în mod legal împreună cu lucrătorul în cauză pe durata în care lucrătorul a fost angajat în Fosta Republică Iugoslavă a Macedoniei.

            Articolul 3
      Egalitatea de tratament
      (1)   Lucrătorii care sunt resortisanți din Fosta Republică Iugoslavă a Macedoniei și care sunt angajați în mod legal într-un stat membru, precum și orice membru al familiilor acestora care este rezident în mod legal împreună cu aceștia, beneficiază, în ceea ce privește prestațiile în sensul articolului 1 alineatul (1) litera (h), de un tratament lipsit de orice discriminare bazată pe cetățenie în raport cu resortisanții statelor membre în care acești lucrători sunt angajați.
      (2)   Lucrătorii care sunt resortisanți ai unui stat membru și care sunt angajați în mod legal în Fosta Republică Iugoslavă a Macedoniei, precum și orice membru al familiilor acestora care este rezident în mod legal împreună cu aceștia, beneficiază, în ceea ce privește prestațiile în sensul articolului 1 alineatul (1) litera (h), de un tratament lipsit de orice discriminare bazată pe cetățenie în raport cu resortisanții statelor membre în care acești lucrători sunt angajați.
      PARTEA II

         RELAȚII ÎNTRE STATELE MEMBRE ȘI FOSTA REPUBLICĂ IUGOSLAVĂ A MACEDONIEI

      Articolul 4
      Eliminarea clauzelor de reședință
      (1)   Prestațiile exportabile în sensul articolului 1 alineatul (1) litera (i) la care au dreptul persoanele menționate la articolul 2 literele (a) și (c) nu fac obiectul niciunei reduceri, modificări, suspendări, retrageri sau confiscări pe baza faptului că beneficiarul își are reședința,

                  (i)

                  pe teritoriul Fostei Republici Iugoslave a Macedoniei, în ceea ce privește o prestație în temeiul legislației unui stat membru; sau

                  (ii)

                  pe teritoriul unui stat membru, în ceea ce privește o prestație în temeiul legislației Fostei Republici Iugoslave a Macedoniei.

            (2)   Membrii familiei unui lucrător astfel cum sunt menționați la articolul 2 litera (b) au dreptul la prestații exportabile în sensul articolului alineatul (1) litera (i) în același mod ca și membrii familiei unui lucrător care este resortisant al statului membru în cauză atunci când membrii de familie respectivi își au reședința pe teritoriul Fostei Republici Iugoslave a Macedoniei.
      (3)   Membrii familiei unui lucrător astfel cum sunt menționați la articolul 2 litera (d) au dreptul la prestații exportabile în sensul articolului 1 alineatul (1) litera (i) în același mod ca și membrii familiei unui lucrător care este resortisant al Fostei Republici Iugoslave a Macedoniei atunci când membrii de familie respectivi își au reședința pe teritoriul unui stat membru.
      PARTEA III

         DISPOZIȚII DIVERSE

      Articolul 5
      Cooperare
      (1)   Statele membre și Fosta Republică Iugoslavă a Macedoniei își transmit reciproc toate informațiile referitoare la modificările care survin în legislația acestora și care ar putea afecta punerea în aplicare a prezentei decizii.
      (2)   În sensul prezentei decizii, autoritățile și instituțiile din statele membre și din Fosta Republică Iugoslavă a Macedoniei își oferă reciproc bunele oficii și acționează ca și cum ar fi vorba despre punerea în aplicare a propriei legislații. Asistența administrativă acordată de autoritățile și instituțiile menționate este, în principiu, gratuită. Cu toate acestea, autoritățile competente din statele membre și din Fosta Republică Iugoslavă a Macedoniei pot conveni asupra rambursării anumitor cheltuieli.
      (3)   În sensul prezentei decizii, autoritățile și instituțiile din statele membre și Fosta Republică Iugoslavă a Macedoniei pot comunica direct între ele, precum și cu persoanele în cauză sau cu mandatarii acestora.
      (4)   Instituțiilor și persoanelor aflate sub incidența prezentei decizii le revine obligația de a se informa reciproc și de a coopera în scopul de a asigura punerea în aplicare corectă a prezentei decizii.
      (5)   Persoanele respective trebuie să informeze, în cel mai scurt termen, instituțiile din statul membru competent sau din Fosta Republică Iugoslavă a Macedoniei, în cazul în care aceasta din urmă este statul competent, precum și pe cele ale statului membru de reședință sau ale Fostei Republici Iugoslave a Macedoniei, în cazul în care aceasta din urmă este statul de reședință, cu privire la orice modificare a situației lor personale sau familiale, care afectează drepturile la prestații în temeiul prezentei decizii.
      (6)   Nerespectarea obligației de informare prevăzută la alineatul (5) poate atrage după sine aplicarea unor măsuri proporționale în conformitate cu dreptul intern. Cu toate acestea, respectivele măsuri trebuie să fie echivalente cu cele aplicabile în situații similare în temeiul dreptului intern și, în practică, să nu facă imposibilă sau deosebit de dificilă exercitarea drepturilor conferite solicitanților de prezenta decizie.
      (7)   Statele membre și Fosta Republică Iugoslavă a Macedoniei pot să prevadă dispoziții de drept intern care să stabilească condiții de verificare a dreptului la prestații pentru a ține seama de faptul că beneficiarii au locul de ședere sau de reședință în afara teritoriului statului unde se află instituția debitoare. Aceste dispoziții vor fi proporționale, nu vor face obiectul niciunei discriminări pe bază de naționalitate și vor respecta principiile prezentei decizii. Consiliul de stabilizare și de asociere trebuie să fie înștiințat cu privire la aceste dispoziții.
      Articolul 6
      Verificări administrative și examene medicale
      (1)   Prezentul articol se aplică persoanelor menționate la articolul 2 și care beneficiază de prestații exportabile menționate la articolul 1 alineatul (1) litera (i), precum și instituțiilor care sunt responsabile de punerea în aplicare a prezentei decizii.
      (2)   În cazul în care un beneficiar sau un solicitant de prestații sau un membru al familiei acestuia efectuează un sejur sau își are reședința pe teritoriul unui stat membru, iar instituția debitoare se află în Fosta Republică Iugoslavă a Macedoniei sau în cazul în care un beneficiar sau un solicitant de prestații sau un membru de al familiei al acestuia efectuează un sejur sau își are reședința în Fosta Republică Iugoslavă a Macedoniei, iar instituția debitoare se află într-un stat membru, examenul medical se efectuează, la cererea acelei instituții, de către instituția din locul de ședere sau de reședință al beneficiarului, în conformitate cu procedurile prevăzute de legislația aplicată de instituția respectivă.
      Instituția debitoare informează instituția din locul de ședere sau de reședință cu privire la orice cerințe speciale, după caz, care trebuie respectate și cu privire la punctele care trebuie acoperite în cadrul controlului medical.
      Instituția din locul de ședere sau din locul de reședință transmite un raport instituției debitoare care a solicitat examenul medical.
      Instituția debitoare își rezervă dreptul de a dispune examinarea beneficiarului de către un medic ales de aceasta, fie pe teritoriul unde beneficiarul sau solicitantul de prestații își are locul de ședere sau de reședință, fie în țara unde se află instituția debitoare. Cu toate acestea, beneficiarului poate să i se ceară deplasarea în statul instituției debitoare numai dacă acesta este în măsură să întreprindă călătoria evitând orice risc pentru sănătatea sa și dacă instituția debitoare își asumă costul călătoriei și al cazării.
      (3)   În cazul în care un beneficiar sau un solicitant de prestații sau un membru al familiei acestuia își are locul de ședere sau reședința pe teritoriul unui stat membru, iar instituția debitoare se află în Fosta Republică Iugoslavă a Macedoniei sau în cazul în care un beneficiar sau un solicitant de prestații sau un membru al familiei acestuia își are locul de ședere sau reședința în Fosta Republică Iugoslavă a Macedoniei, iar instituția debitoare se află într-un stat membru, verificarea administrativă este efectuată, la cererea instituției debitoare, de către instituția din locul de ședere sau de reședință al beneficiarului.
      Instituția de la locul de ședere sau de la locul de reședință transmite un raport instituției debitoare care a solicitat verificarea administrativă.
      Instituția debitoare își rezervă dreptul de a dispune examinarea situației beneficiarului de către un profesionist ales de aceasta. Cu toate acestea, beneficiarului poate să i se ceară deplasarea în statul instituției debitoare numai dacă acesta este în măsură să întreprindă călătoria evitând orice risc pentru sănătatea sa și dacă instituția debitoare își asumă costul călătoriei și al cazării.
      (4)   Unul sau mai multe state membre și Fosta Republică Iugoslavă a Macedoniei pot să convină asupra altor dispoziții administrative, sub rezerva informării Consiliului de stabilizare și de asociere cu privire la aceasta.
      (5)   Prin derogare de la principiul asistenței administrative reciproce gratuite prevăzut la articolul 5 alineatul (2) din prezenta decizie, suma efectivă a cheltuielilor privind verificările menționate la alineatele (2)-(3) din prezentul articol se rambursează instituției care a fost însărcinată cu acestea, de către instituția debitoare care a solicitat efectuarea lor.
      Articolul 7
      Aplicarea articolului 118 din acord
      Articolul 118 din acord se aplică în cazul în care oricare dintre părți consideră că cealaltă parte nu a respectat obligațiile menționate la articolele 5 și 6.
      Articolul 8
      Dispoziții speciale pentru aplicarea legislației Fostei Republici Iugoslave a Macedoniei
      Dacă este necesar, Consiliul de stabilizare și de asociere poate stabili, în anexa II, dispoziții speciale pentru aplicarea legislației Fostei Republici Iugoslave a Macedoniei.
      Articolul 9
      Procedurile administrative întemeiate pe acordurile bilaterale existente
      Procedurile administrative prevăzute în acordurile bilaterale existente între un stat membru și Fosta Republică Iugoslavă a Macedoniei se pot aplica în continuare cu condiția ca respectivele proceduri să nu afecteze în mod negativ drepturile sau obligațiile persoanelor în cauză, astfel cum se stabilește prin prezenta decizie.
      Articolul 10
      Acorduri de completare a procedurilor de punere în aplicare a prezentei decizii
      Unul sau mai multe state membre și Fosta Republică Iugoslavă a Macedoniei pot încheia acorduri desinate să completeze procedurile administrative de punere în aplicare a prezentei decizii, în special în privința prevenirii și combaterii fraudei și a erorilor.
      PARTEA IV

         DISPOZIȚII TRANZITORII ȘI FINALE

      Articolul 11
      Dispoziții tranzitorii
      (1)   În temeiul prezentei decizii, nu se dobândește niciun drept aferent perioadei anterioare datei intrării sale în vigoare.
      (2)   Sub rezerva alineatului (1), în conformitate cu prezenta decizie, un drept se dobândește chiar dacă acesta se referă la un eveniment care a survenit înaintea datei intrării în vigoare a acesteia.
      (3)   La cererea persoanei în cauză, orice prestație care nu a fost acordată sau care a fost suspendată, pe motive de cetățenie sau de loc de reședință a persoanei în cauză, se acordă sau se restabilește de la data intrării în vigoare a prezentei decizii, cu condiția ca drepturile pentru care au fost acordate prestațiile anterior să nu fi dat naștere unei plăți forfetare.
      (4)   În cazul în care cererea menționată la alineatul (3) este depusă în termen de doi ani de la data intrării în vigoare a prezentei decizii, drepturile conferite în conformitate cu prezenta decizie produc efecte de la data intrării în vigoare a prezentei decizii, iar dispozițiile legislației oricărui stat membru sau a Fostei Republici Iugoslave a Macedoniei privind decăderea din drepturi sau prescrierea drepturilor nu pot fi opozabile persoanelor în cauză.
      (5)   În cazul în care cererea menționată la alineatul (3) este depusă după expirarea termenului de doi ani de la data intrării în vigoare a prezentei decizii, drepturile care nu au fost pierdute sau nu sunt prescrise produc efecte de la data la care a fost depusă cererea, sub rezerva oricăror dispoziții mai favorabile din legislația oricărui stat membru sau a Fostei Republici Iugoslave a Macedoniei.
      Articolul 12
      Anexele la prezenta decizie
      (1)   Anexele la prezenta decizie fac parte integrantă din aceasta.
      (2)   La solicitarea Fostei Republici Iugoslave a Macedoniei, anexele pot fi modificate printr-o decizie a Consiliului de stabilizare și de asociere.
      Articolul 13
      Intrare în vigoare
      Prezenta decizie intră în vigoare în prima zi a lunii următoare datei publicării în Jurnalul Oficial al Uniunii Europene.

         Adoptată la …, … .

               Pentru Consiliul de stabilizare și de asociere

               Președintele

         (1)  JO L 84, 20.3.2004, p. 13.

         (2)  JO L 124, 20.5.2003, p. 1.

         (3)  JO L 166, 30.4.2004, p. 1.

         (4)  JO L 284, 30.10.2009, p. 1.

         ANEXA I

            LISTA PRESTAȚIILOR SPECIALE NECONTRIBUTIVE ÎN BANI DIN FOSTA REPUBLICĂ IUGOSLAVĂ A MACEDONIEI

         …

         ANEXA II

            DISPOZIȚII SPECIALE PENTRU APLICAREA LEGISLAȚIEI FOSTEI REPUBLICI IUGOSLAVE A MACEDONIEI

         …


title: 2011/586/UE: Decizia Parlamentului European din 10 mai 2011 privind descărcarea de gestiune pentru execuția bugetului Agenției Europene pentru Siguranță Maritimă aferent exercițiului financiar 2009#Rezoluția Parlamentului European din 10 mai 2011 conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Siguranță Maritimă aferent exercițiului financiar 2009

text:
               27.9.2011

               RO

               Jurnalul Oficial al Uniunii Europene

               L 250/181

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului Agenției Europene pentru Siguranță Maritimă aferent exercițiului financiar 2009
   (2011/586/UE)
   PARLAMENTUL EUROPEAN,

               —

               având în vedere conturile anuale finale ale Agenției Europene pentru Siguranță Maritimă pentru exercițiul financiar 2009,

               —

               având în vedere Raportul Curții de Conturi privind conturile anuale ale Agenției Europene pentru Siguranță Maritimă pentru exercițiul financiar 2009, însoțit de răspunsurile Agenției (1),

               —

               având în vedere Recomandarea Consiliului din 15 februarie 2011 (05892/2011 – C7-0052/2011),

               —

               având în vedere articolul 276 din Tratatul CE și articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 1406/2002 al Parlamentului European și al Consiliului din 27 iunie 2002 de instituire a unei Agenții Europene pentru Siguranță Maritimă (3), în special articolul 19,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru transport și turism (A7-0132/2011),

               1.

               acordă directorului executiv al Agenției Europene pentru Siguranță Maritimă descărcarea de gestiune pentru execuția bugetului Agenției aferent exercițiului financiar 2009;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene pentru Siguranță Maritimă, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO C 338, 14.12.2010, p. 52.

      (2)  JO L 248, 16.9.2002, p. 1.

      (3)  JO L 208, 5.8.2002, p. 1.

      (4)  JO L 357, 31.12.2002, p. 72.

      REZOLUȚIA PARLAMENTULUI EUROPEAN
      din 10 mai 2011
      conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Siguranță Maritimă aferent exercițiului financiar 2009
      PARLAMENTUL EUROPEAN,

                  —

                  având în vedere conturile anuale finale ale Agenției Europene pentru Siguranță Maritimă pentru exercițiul financiar 2009,

                  —

                  având în vedere Raportul Curții de Conturi privind conturile anuale ale Agenției Europene pentru Siguranță Maritimă pentru exercițiul financiar 2009, însoțit de răspunsurile Agenției (1),

                  —

                  având în vedere Recomandarea Consiliului din 15 februarie 2011 (05892/2011 – C7-0052/2011),

                  —

                  având în vedere articolul 276 din Tratatul CE și articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (CE) nr. 1406/2002 al Parlamentului European și al Consiliului din 27 iunie 2002 de instituire a unei Agenții Europene pentru Siguranță Maritimă (3), în special articolul 19,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru transport și turism (A7-0132/2011),

                  A.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2009 și cu privire la legalitatea și regularitatea operațiunilor subiacente;

                  B.

                  întrucât, la 5 mai 2010, Parlamentul a acordat directorului executiv al Agenției Europene pentru Siguranța Maritimă descărcarea de gestiune pentru execuția bugetului Agenției aferent exercițiului financiar 2008 (5), iar în rezoluția sa care însoțea decizia de descărcare de gestiune, inter alia,

                              —

                              a observat că Agenția nu a reușit să elaboreze un program multianual de lucru și că programul său de lucru nu era corelat cu bugetul de angajamente;

                              —

                              a remarcat că, la fel ca în 2006 și 2007, Curtea de Conturi a constatat din nou că fuseseră asumate angajamente juridice înaintea angajamentelor bugetare corespunzătoare;

                              —

                              a considerat preocupant faptul că, în 2008, Curtea de Conturi a revelat din nou un număr ridicat de transferuri bugetare (52 în 2008 și 32 în 2007);

                  C.

                  întrucât bugetul Agenției pentru 2009 a fost de 48 000 000 EUR, ceea ce reprezintă o reducere de 3,8 % față de anul financiar 2008,

                  1.

                  salută faptul că Curtea de Conturi a constatat fiabilitatea conturilor Agenției aferente exercițiului bugetar 2009 și legalitatea și regularitatea operațiunilor subiacente, în ansamblul lor;

                  2.

                  constată că Agenția a primit 44 335 000 EUR în credite de angajament și 48 300 000 EUR în credite de plată din bugetul Uniunii pentru 2009;

         Performanță

                  3.

                  felicită Agenția pentru că a adoptat în martie 2010 un program multianual pe cinci ani;

                  4.

                  invită, în plus, Agenția să ia în considerare introducerea unei diagrame Gantt în programarea tuturor activităților sale operaționale, astfel încât să indice într-o formă concisă timpul petrecut de fiecare membru al personalului pentru un anumit proiect și să promoveze o abordare orientată spre obținerea de rezultate; invită deci Agenția să informeze autoritatea care acordă descărcarea de gestiune cu privire la măsurile luate în acest sens;

                  5.

                  solicită din nou Agenției să prezinte, într-un tabel care să fie anexat la viitorul raport al Curții de Conturi, o comparație între operațiunile realizate în exercițiul care face obiectul descărcării de gestiune și cele realizate în exercițiul precedent pentru a permite autorității care acordă descărcarea de gestiune să evalueze cu mai multă eficacitate performanțele Agenției de la un exercițiu la altul;

         Transferuri bugetare

                  6.

                  consideră preocupant faptul că, în 2009, Curtea de Conturi a constatat din nou un număr ridicat de transferuri bugetare (49 în 2009, 52 în 2008 și 32 în 2007); în consecință, îndeamnă Agenția să își îmbunătățească planificarea și monitorizarea în vederea reducerii numărului de transferuri bugetare;

         Angajamente a posteriori

                  7.

                  invită Agenția să reducă în continuare numărul de angajamente a posteriori (și anume angajamente juridice asumate înaintea efectuării angajamentelor bugetare corespunzătoare); reamintește Agenției că, începând din 2006, Curtea de Conturi a semnalat încălcări ale articolului 62 alineatul (1) din Regulamentul financiar cadru; salută însă eforturile Agenției de a îmbunătăți această situație oferind formare ad hoc pentru a evita angajamentele a posteriori;

         Procedurile de achiziții publice

                  8.

                  îndeamnă Agenția să aplice corect procedurile de achiziții publice; constată cu satisfacție că, pentru a informa autoritatea bugetară, Agenția a inclus în Raportul anual pentru 2009 o anexă specifică privind procedurile negociate;

         Resurse umane

                  9.

                  ia act de deficiențele din procedurile de selecție a personalului care au pus în pericol transparența acestor proceduri; în consecință, îndeamnă Agenția să remedieze deficiențele actuale, mai ales nerespectarea caracterului anonim al testelor scrise, nerespectarea criteriilor predefinite și incoerența criteriilor pentru înscrierea candidaților pe lista finală;

         Audit intern

                  10.

                  reamintește că directorul executiv al Agenției va pune la dispoziție conținutul tuturor recomandărilor auditurilor interne realizate de auditorul intern conform obligației sale de a transmite autorității care acordă descărcarea de gestiune un rezumat al Raportului Serviciului de Audit Intern (IAS);

                  11.

                  confirmă că IAS a realizat un audit referitor la gestionarea flotei de nave în domeniul acțiunilor de pregătire în caz de poluare pentru a evalua caracterul adecvat și eficacitatea sistemului de control intern în ceea ce privește sistemul de reacție în caz de poluare cu petrol și acțiunile de pregătire în acest caz; invită Agenția să implementeze rapid recomandările „foarte importante” ale IAS; subliniază, în special, nevoia de:

                              —

                              a asigura o planificare strategică și monitorizarea acțiunilor părților interesate ale Agenției, incluzând o prezentare generală a riscurilor reziduale de poluare cu petrol;

                              —

                              a respecta procedurile administrative;

                              —

                              a analiza opțiunile posibile pentru gestionarea echipamentelor și evaluarea impactului lor financiar și operațional;

                              —

                              a justifica deciziile de mobilizare a navelor;

                  12.

                  confirmă, de asemenea, că IAS a realizat un audit privind acțiunile subsecvente punerii în aplicare a planului de acțiune; constată că recomandările IAS cărora Agenția nu le-a dat încă curs cuprind elaborarea unei proceduri de evaluare internă a riscului, a unui inventar al procedurilor interne existente, a unei foi de parcurs pentru dezvoltarea și implementarea procedurilor rămase, a unei evidențe a procedurilor privind excepțiile și a unei analize a sistemului de control intern;

                  13.

                  salută inițiativa Agenției de a crea în 2008 funcția de audit intern (Structura de audit intern – IAC) pentru a sprijini și a oferi consiliere directorului executiv și conducerii Agenției în ceea ce privește controlul intern, evaluarea riscurilor și auditul intern; constată că Agenția nu dispune de o structură de audit intern în exclusivitate, ci folosește IAC în comun cu Agenția Comunitară pentru Controlul Pescuitului (ACCP); confirmă în acest sens că la 17 iunie 2008 a fost semnat un acord privind nivelul serviciilor între Agenție și ACCP; consideră că acest serviciu partajat este o bună practică care trebuie promovată și de alte agenții;

                  14.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2011 (6) referitoare la performanțele, gestiunea financiară și controlul agențiilor.

         (1)  JO C 338, 14.12.2010, p. 52.

         (2)  JO L 248, 16.9.2002, p. 1.

         (3)  JO L 208, 5.8.2002, p. 1.

         (4)  JO L 357, 31.12.2002, p. 72.

         (5)  JO L 252, 25.9.2010, p. 169.

         (6)  Texte adoptate, P7_TA(2011)0163 (a se vedea pagina 269 din prezentul Jurnal Oficial).


title: Decizia Comisiei din 4 mai 2011 privind instituirea Grupului consultativ european pentru sistemele de transport inteligente (STI)

text:
               5.5.2011

               RO

               Jurnalul Oficial al Uniunii Europene

               C 135/3

         DECIZIA COMISIEI
   din 4 mai 2011
   privind instituirea Grupului consultativ european pentru sistemele de transport inteligente (STI)
   2011/C 135/03
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2010/40/UE a Parlamentului European și a Consiliului din 7 iulie 2010 privind cadrul pentru implementarea sistemelor de transport inteligente în domeniul transportului rutier și pentru interfețele cu alte moduri de transport (1), în special articolul 16,
   întrucât:

               (1)

               Directiva 2010/40/UE solicită Comisiei, la articolul 16, să instituie un Grup consultativ european pentru STI care să îi ofere consultanță cu privire la aspectele comerciale și tehnice ale implementării și utilizării STI în Uniune.

               (2)

               Prin urmare, este necesar să se instituie un astfel de grup de experți în domeniul sistemelor de transport inteligente și să i se definească sarcinile și structura.

               (3)

               Grupul consultativ european pentru STI trebuie să ofere consultanță Comisiei cu privire la aspectele comerciale și tehnice ale implementării și folosirii STI în Uniune.

               (4)

               Grupul consultativ european pentru STI trebuie să fie alcătuit din reprezentanți la nivel înalt ai furnizorilor relevanți de servicii STI, ai asociațiilor de utilizatori, ai operatorilor de transport și de instalații, ai industriei producătoare, ai partenerilor sociali, ai asociațiilor profesionale, ai autorităților locale și ai altor foruri relevante.

               (5)

               Trebuie să fie stabilite reguli privind dezvăluirea de informații de către membrii Grupului consultativ european pentru STI.

               (6)

               Datele cu caracter personal trebuie să fie prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (2).

               (7)

               Este oportun să se stabilească o perioadă de aplicare a prezentei decizii. Comisia va lua în considerare, la momentul potrivit, oportunitatea unei prelungiri,

         DECIDE:
   Articolul 1
   Obiect
   Se instituie grupul de experți pentru sistemele de transport inteligente, denumit în continuare „Grupul consultativ european STI”.
   Articolul 2
   Misiune
   Misiunea Grupului consultativ european pentru STI este:

               (a)

               de a acorda asistență Comisiei în vederea pregătirii specificațiilor care vor fi adoptate ca acte delegate în temeiul Directivei STI, în special prin oferirea unui aviz referitor la aspectele tehnice și comerciale legate de acestea;

               (b)

               de a monitoriza evoluția politicii în domeniul STI și de a oferi consultanță și orientări Comisiei cu privire la orice alte aspecte (care nu au legătură directă cu specificațiile) legate de implementarea și folosirea STI în Uniune;

               (c)

               de a contribui la realizarea unui schimb de experiență și bune practici cu privire la implementarea și operarea STI.

         Articolul 3
   Consultare
   Comisia poate consulta Grupul consultativ european pentru STI cu privire la orice aspect legat de implementarea și folosirea STI în Uniune și încurajează membrii să sugereze alte subiecte de discuție.
   Articolul 4
   Componență – Numirea membrilor
   (1)   Grupul consultativ european pentru STI este alcătuit din 25 de membri.
   (2)   Membrii sunt:

               —

               persoane fizice desemnate să reprezinte un interes pe care părțile interesate îl au în comun într-un anumit domeniu de politici; acestea nu vor reprezenta o parte interesată anume;
               sau

               —

               organizații, în sensul larg al cuvântului, incluzând societăți comerciale, asociații, organizații neguvernamentale, sindicate, universități, institute de cercetare, agenții UE, organisme ale UE și organizații internaționale.

         (3)   Membrii sunt numiți de directorul general al DG Mobilitate și Transporturi din rândul specialiștilor sau organizațiilor reprezentând părțile interesate care sunt menționate la articolul 16 din Directiva 2010/40/UE, cu competențe în domeniile menționate la articolul 2 și la articolul 3 și care au răspuns unui apel de candidaturi.
   (4)   Membrii sunt numiți pe o perioadă de trei ani. Ei rămân în funcție până la încheierea mandatului lor. Mandatul acestora poate fi reînnoit.
   (5)   Comisia sau serviciile sale creează o listă de rezervă cu candidați potriviți care poate fi utilizată pentru a numi înlocuitori adecvați. Comisia sau serviciile sale cer consimțământul candidaților înainte de a le include numele în listă.
   (6)   Membrii care nu mai sunt în măsură să contribuie efectiv la deliberările Grupului consultativ european pentru STI, care demisionează sau care nu îndeplinesc condițiile prevăzute la alineatul (3) din prezentul articol sau la articolul 339 din Tratatul privind funcționarea Uniunii Europene pot fi înlocuiți pe perioada rămasă până la expirarea mandatului lor.
   (7)   Numele membrilor sunt publicate în Registrul grupurilor de experți și al altor entități similare al Comisiei („Registrul”) (3).
   (8)   Datele cu caracter personal sunt colectate, prelucrate și publicate în conformitate cu Regulamentul (CE) nr. 45/2001.
   Articolul 5
   Modul de funcționare
   (1)   Grupul consultativ european pentru STI este prezidat de un reprezentant al Comisiei.
   (2)   Cu acordul serviciilor Comisiei, Grupul consultativ european pentru STI poate înființa subgrupuri pentru a analiza probleme specifice, pe baza unor termeni de referință stabiliți de Grupul consultativ european pentru STI. Aceste subgrupuri se desființează de îndată ce își îndeplinesc mandatul.
   (3)   Reprezentantul Comisiei poate invita experți din afara Grupului consultativ european pentru STI, având competențe specifice în legătură cu un subiect de pe ordinea de zi, pentru a participa ad-hoc la activitatea grupului sau a subgrupului. În plus, reprezentantul Comisiei poate acorda statut de observator unor persoane fizice sau unor organizații.
   (4)   Membrii grupurilor de experți și reprezentanții acestora, precum și experții și observatorii invitați, trebuie să respecte obligațiile privind secretul profesional prevăzute în tratate și în normele de implementare a acestora, precum și normele Comisiei privind securitatea, referitoare la protecția informațiilor clasificate ale UE, stabilite în anexa la Decizia 2001/844/CE, CECO, Euratom a Comisiei (4). Dacă aceste obligații nu sunt respectate, Comisia poate lua toate măsurile necesare.
   (5)   Reuniunile grupurilor și subgrupurilor de experți au loc în incintele Comisiei. Comisia asigură serviciile de secretariat. La reuniunile Grupului consultativ european pentru STI și ale subgrupurilor acestuia pot participa și alți funcționari ai Comisiei care sunt interesați de lucrări.
   (6)   Grupul consultativ european pentru STI adoptă propriul regulament de procedură pe baza regulamentului de procedură standard pentru grupurile de experți.
   (7)   Comisia publică informații relevante privind activitățile desfășurate de Grupul consultativ european pentru STI, fie prin includerea acestora în Registru, fie prin intermediul unui link, inclus în Registru, către un site internet dedicat.
   Articolul 6
   Cheltuieli aferente reuniunilor
   (1)   Participanții la activitățile Grupului consultativ european pentru STI nu sunt remunerați pentru serviciile prestate.
   (2)   Cheltuielile de călătorie și diurnele participanților la activitățile Grupului consultativ european pentru STI sunt rambursate de Comisie în conformitate cu dispozițiile în vigoare în cadrul Comisiei.
   (3)   Cheltuielile sunt rambursate în limitele creditelor disponibile alocate în cadrul procedurii anuale de alocare a resurselor.
   Articolul 7
   Aplicabilitate
   Prezenta decizie se aplică până la 27 august 2017.

      Adoptată la Bruxelles, 4 mai 2011.

            Pentru Comisie

            Președintele

         José Manuel BARROSO

      (1)  JO L 207, 6.8.2010, p. 1.

      (2)  JO L 8, 12.1.2001, p. 1.

      (3)  Membrii care nu doresc să-și divulge numele pot solicita derogarea de la această regulă. Cererea de a nu divulga numele unui membru al unui grup de experți se consideră justificată în situația în care publicarea ar putea periclita securitatea sau integritatea acestuia sau ar putea aduce atingere, în mod nejustificat, vieții private a acestuia.

      (4)  Decizia 2001/844/CE, CECO, Euratom a Comisiei din 29 noiembrie 2001 de modificare a regulamentului său de procedură (JO L 317, 3.12.2001, p. 1).


title: Decizia Consiliului din 23 ianuarie 2017 de numire a unui membru și a unui membru supleant în cadrul Consiliului de conducere al Agenției Europene pentru Securitate și Sănătate în Muncă pentru Slovacia și Regatul Unit

text:
               27.1.2017

               RO

               Jurnalul Oficial al Uniunii Europene

               C 27/4

         DECIZIA CONSILIULUI
   din 23 ianuarie 2017
   de numire a unui membru și a unui membru supleant în cadrul Consiliului de conducere al Agenției Europene pentru Securitate și Sănătate în Muncă pentru Slovacia și Regatul Unit
   (2017/C 27/04)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 2062/94 al Consiliului din 18 iulie 1994 privind înființarea Agenției Europene pentru Securitate și Sănătate în Muncă (1), în special articolul 8,
   având în vedere lista candidaților prezentată Consiliului de către guvernele statelor membre și de către organizațiile lucrătorilor și organizațiile angajatorilor,
   având în vedere listele membrilor și membrilor supleanți din cadrul Comitetului consultativ pentru securitate și sănătate la locul de muncă,
   întrucât:

               (1)

               Prin decizia sa din 17 octombrie 2016 (2), Consiliul a numit membrii și membrii supleanți în cadrul Consiliului de conducere al Agenției Europene pentru Securitate și Sănătate în Muncă pentru perioada 8 noiembrie 2016-7 noiembrie 2019.

               (2)

               Guvernul Slovaciei a prezentat o candidatură pentru ocuparea unui post vacant.

               (3)

               Organizația angajatorilor BUSINESSEUROPE a prezentat o candidatură pentru ocuparea unui post vacant,

         ADOPTĂ PREZENTA DECIZIE:
   Articolul 1
   Următoarele persoane sunt numite în calitatea de membru și de membru supleant în cadrul Consiliului de conducere al Agenției Europene pentru Securitate și Sănătate în Muncă pentru perioada care se încheie la 7 noiembrie 2019:
   I.   REPREZENTANȚI AI GUVERNELOR

               Țara

               Membru

               Membru supleant

               Slovacia

               Dna Lucia SABOVÁ DANKOVÁ

   II.   REPREZENTANȚI AI ORGANIZAȚIILOR ANGAJATORILOR

               Țara

               Membru

               Membru supleant

               Regatul Unit

               Dl Terry WOOLMER

         Articolul 2
   Consiliul numește membrii și membrii supleanți încă nenominalizați la o dată ulterioară.
   Articolul 3
   Prezenta decizie intră în vigoare la data adoptării.

      Adoptată la Bruxelles, 23 ianuarie 2017.

            Pentru Consiliu

            Președintele

         R. GALDES

      (1)  JO L 216, 20.8.1994, p. 1.

      (2)  Decizia Consiliului din 17 octombrie 2016 de numire a membrilor și a supleanților în cadrul Consiliului de conducere al Agenției Europene pentru Securitate și Sănătate în Muncă (JO C 386, 20.10.2016, p. 3).


title: 2012/552/UE, Euratom: Decizia Parlamentului European din 10 mai 2012 privind descărcarea de gestiune pentru execuția bugetului Agenției Executive pentru Rețeaua Transeuropeană de Transport aferent exercițiului financiar 2010

text:
               17.10.2012

               RO

               Jurnalul Oficial al Uniunii Europene

               L 286/96

         DECIZIA PARLAMENTULUI EUROPEAN
   din 10 mai 2012
   privind descărcarea de gestiune pentru execuția bugetului Agenției Executive pentru Rețeaua Transeuropeană de Transport aferent exercițiului financiar 2010
   (2012/552/UE, Euratom)
   PARLAMENTUL EUROPEAN,

               —

               având în vedere bugetul general al Uniunii Europene aferent exercițiului financiar 2010 (1),

               —

               având în vedere conturile anuale ale Uniunii Europene pentru exercițiul financiar 2010 [COM(2011) 473 – C7-0256/2011] (2),

               —

               având în vedere conturile anuale ale Agenției Executive pentru Rețeaua Transeuropeană de Transport pentru exercițiul financiar 2010,

               —

               având în vedere Raportul Comisiei privind acțiunile întreprinse în urma descărcării de gestiune pentru exercițiul financiar 2009 [COM(2011) 736] și documentele de lucru ale serviciilor Comisiei care însoțesc raportul în cauză [SEC(2011) 1350 și SEC(2011) 1351],

               —

               având în vedere Raportul anual al Comisiei către autoritatea care acordă descărcarea de gestiune privind auditurile interne desfășurate în anul 2010 [COM(2011) 643] și documentul de lucru al serviciilor Comisiei care însoțește raportul în cauză [SEC(2011) 1189],

               —

               având în vedere Raportul Curții de Conturi privind conturile anuale ale Agenției Executive pentru Rețeaua Transeuropeană de Transport pentru exercițiul financiar 2010, însoțit de răspunsurile agenției (3),

               —

               având în vedere Declarația de asigurare (4) privind fiabilitatea conturilor și conformitatea operațiunilor subiacente cu legile și reglementările în vigoare întocmită de Curtea de Conturi pentru exercițiul financiar 2010 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 21 februarie 2012 privind descărcarea de gestiune a agențiilor executive în ceea ce privește execuția bugetară pentru exercițiul financiar 2010 (06084/2012 – C7-0052/2012) și având în vedere că Regatul Unit, Țările de Jos și Suedia au refuzat, pentru prima dată, să recomande ca descărcarea de gestiune să fie acordată,

               —

               având în vedere articolele 317, 318 și 319 din Tratatul privind funcționarea Uniunii Europene și articolul 106a din Tratatul Euratom,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 55, 145, 146 și 147,

               —

               având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (6), în special articolul 14 alineatul (3),

               —

               având în vedere Regulamentul (CE) nr. 1653/2004 al Comisiei din 21 septembrie 2004 de stabilire a Regulamentului financiar tip pentru agențiile executive, în temeiul Regulamentului (CE) nr. 58/2003 al Consiliului de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (7), în special articolul 66 primul și al doilea paragraf,

               —

               având în vedere Decizia 2007/60/CE a Comisiei din 26 octombrie 2006 de înființare a Agenției Executive pentru Rețeaua Transeuropeană de Transport, în temeiul Regulamentului (CE) nr. 58/2003 al Consiliului (8),

               —

               având în vedere articolul 76 și anexa VI la Regulamentul său de procedură,

               —

               având în vedere raportul Comisiei pentru control bugetar și avizele celorlalte comisii interesate (A7-0098/2012),

               A.

               întrucât, în temeiul articolului 17 alineatul (1) din Tratatul privind Uniunea Europeană, Comisia execută bugetul și gestionează programe, iar în temeiul articolului 317 din Tratatul privind funcționarea Uniunii Europene, Comisia face acest lucru în cooperare cu statele membre pe propria răspundere, în conformitate cu principiul bunei gestiuni financiare,

               1.

               acordă directorului Agenției Executive pentru Rețeaua Transeuropeană de Transport descărcarea de gestiune pentru execuția bugetului agenției aferent exercițiului financiar 2010;

               2.

               își prezintă observațiile în rezoluția care face parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2010, Secțiunea III – Comisia și agențiile executive;

               3.

               încredințează Președintelui sarcina de a transmite prezenta decizie, împreună cu Decizia privind descărcarea de gestiune pentru execuția bugetului general al Uniunii Europene aferent exercițiului financiar 2010, Secțiunea III – Comisia și cu rezoluția care face parte integrantă din aceste decizii directorului Agenției Executive pentru Rețeaua Transeuropeană de Transport, Consiliului, Comisiei, Curții de Justiție a Uniunii Europene și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO L 64, 12.3.2010.

      (2)  JO C 332, 14.11.2011, p. 1.

      (3)  JO C 366, 15.12.2011, p. 75.

      (4)  JO C 332, 14.11.2011, p. 134.

      (5)  JO L 248, 16.9.2002, p. 1.

      (6)  JO L 11, 16.1.2003, p. 1.

      (7)  JO L 297, 22.9.2004, p. 6.

      (8)  JO L 32, 6.2.2007, p. 88.


title: Decizia adoptată de comun acord de către reprezentanții guvernelor statelor membre din 11 decembrie 2006 privind stabilirea sediului Institutului European pentru egalitatea de șanse între femei și bărbați

text:
Anunţ juridic important

|

42006D0996

Jurnalul Oficial L 403 , 30/12/2006 p. 0061 - 0061

		Decizia adoptată de comun acord de către reprezentanții guvernelor statelor membredin 11 decembrie 2006privind stabilirea sediului Institutului European pentru egalitatea de șanse între femei și bărbați(2006/996/CE)REPREZENTANȚII GUVERNELOR STATELOR MEMBRE,având în vedere articolul 289 din Tratatul de instituire a Comunității Europene,întrucât:(1) Se prevede înființarea unui Institut european pentru egalitatea de șanse între femei și bărbați pe baza propunerii înaintate de către Comisie la 10 martie 2005, astfel cum a fost modificată prin propunerea sa din data de 8 mai 2006.(2) Este necesară stabilirea sediului acestui institut,DECID:Articolul 1Institutul european pentru egalitatea de șanse între femei și bărbați are sediul la Vilnius.Articolul 2Prezenta decizie, care se publică în Jurnalul Oficial al Uniunii Europene, produce efecte la data intrării în vigoare a Regulamentului Parlamentului European și al Consiliului privind înființarea unui Institut european pentru egalitatea de șanse între femei și bărbați.Adoptată la Bruxelles, 11 decembrie 2006.PreședinteleE. Tuomioja--------------------------------------------------


title: Decizia Consiliului din 29 mai 2006 privind încheierea de către Comunitatea Europeană a Tratatului de instituire a Comunității Energiei

text:
Anunţ juridic important

|

32006D0500

Official Journal L 198 , 20/07/2006 P. 0015 - 0017

		20060529Decizia Consiliuluidin 29 mai 2006privind încheierea de către Comunitatea Europeană a Tratatului de instituire a Comunității Energiei(2006/500/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 47 alineatul (2), articolele 55, 83, 89, 95, 133 și 175, coroborate cu articolul 300 alineatul (2) primul paragraf prima teză și alineatul (3) al doilea paragraf,având în vedere propunerea Comisiei,având în vedere avizul conform al Parlamentului European [1],întrucât:(1) În conformitate cu Decizia Consiliului din 17 mai 2004, Comisia a negociat Tratatul de instituire a Comunității Energiei cu Republica Albania, Republica Bulgaria, Bosnia și Herzegovina, Republica Croația, Fosta Republică Iugoslavă a Macedoniei, Republica Muntenegru, România, Republica Serbia și Misiunea de Administrare Interimară a Organizației Națiunilor Unite în Kosovo (în temeiul Rezoluției nr. 1244 a Consiliului de Securitate al Organizației Națiunilor Unite) în vederea instituirii unei organizații a pieței integrate a energiei în Europa de Sud-Est.(2) La 25 octombrie 2005, în conformitate cu decizia Consiliului din 17 octombrie 2005, s-a semnat Tratatul de instituire a Comunității Energiei în numele Comunității.(3) Tratatul de instituire a Comunității Energiei prevede crearea unei piețe integrate a gazelor naturale și a energiei electrice în Europa de Sud-Est, care va crea un cadru stabil de reglementare și de piață, capabil să atragă investiții în rețelele de gaze naturale, în rețelele de producție și transmisie de energie, astfel încât toate părțile să aibă acces la o aprovizionare stabilă și continuă cu gaze naturale și energie electrică, esențială pentru dezvoltare economică și stabilitate socială. Acesta permite instituirea unui cadru de reglementare favorabil funcționării eficiente a piețelor de energie din regiune, incluzând aspecte precum managementul congestiilor, fluxuri transfrontaliere, schimburi de energie și altele. Prin urmare, scopul acestuia este de a promova un nivel ridicat al aprovizionării cu gaze naturale și energie electrică pentru toți cetățenii în baza obligațiilor de serviciu public, precum și de a asigura progresul economic și social și un înalt nivel de ocupare a forței de muncă.(4) "Agenda de la Salonic pentru Balcanii de Vest: drumul spre integrarea în Europa", adoptată de către Consiliul European în iunie 2003, urmărește întărirea în continuare a relațiilor privilegiate dintre Uniunea Europeană și Balcanii de Vest. Prin crearea unor condiții economice favorabile și prin impunerea punerii în aplicare a acquis-ului comunitar relevant, Tratatul de instituire a Comunității Energiei contribuie la integrarea economică a celorlalte părți la tratat.(5) Tratatul de instituire a Comunității Energiei consolidează siguranța aprovizionării a părților la tratat prin conectarea Greciei la piețele continentale de gaze naturale și energie electrică ale Uniunii Europene, precum și prin încurajarea conectării Balcanilor la rezervele de gaze din zona Caspică, Africa de Nord și din Orientul Mijlociu.(6) Tratatul de instituire a Comunității Energiei permite dezvoltarea pe o scară mai largă a concurenței pe piața energiei, precum și exploatarea economiilor de scară.(7) Tratatul de instituire a Comunității Energiei îmbunătățește situația mediului înconjurător în raport cu gazele și energia electrică și promovează eficiența energetică, precum și sursele de energie regenerabilă.(8) În circumstanțe speciale, precum distrugerea rețelelor de energie, trebuie asigurată siguranța aprovizionării în cadrul Comunității Energiei. Mecanismul de asistență reciprocă prevăzut de Tratatul de instituire a Comunității Energiei poate ajuta la diminuarea consecințelor distrugerii, în special pe teritoriile părților contractante în sensul dispozițiilor tratatului.(9) Tratatul de instituire a Comunității Energiei oferă statelor învecinate interesate, precum Moldova, posibilitatea de a deveni observatori în cadrul Comunității Energiei.(10) În consecință, Tratatul de instituire a Comunității Energiei ar trebui să fie aprobat.(11) Comunitatea Energiei are puteri decizionale autonome. Comunitatea Europeană are doi reprezentanți în cadrul Consiliului ministerial și al Grupului permanent la nivel înalt create în conformitate cu Tratatul de instituire a Comunității Energiei. În consecință, trebuie prevăzute norme și proceduri corespunzătoare pentru organizarea, în cadrul instituțiilor Comunității Energiei, a reprezentării Comunității Europene, precum și pentru stabilirea și exprimarea poziției Comunității Europene.(12) Pentru deciziile Comunității Energiei care produc efecte juridice, Consiliul stabilește poziția Comunității Europene în conformitate cu articolul 300 alineatul (2) al doilea paragraf din Tratatul de instituire a Comunității Europene.(13) Statele membre afectate în mod direct de titlul III din Tratatul de instituire a Comunității Energiei au un rol esențial în punerea în aplicare a obiectivelor Comunității Energiei. În consecință, este necesar, fără a aduce atingere procedurilor relevante din Tratatul de instituire a Comunității Europene, să se obțină participarea activă a acestor state membre în procesul decizional, precum și sprijinul lor deplin pentru măsurile de punere în aplicare care urmează să fie adoptate în conformitate cu titlul respectiv.(14) Ar trebui să se stabilească reguli pentru cazurile în care un reprezentant al Consiliului sau al Comisiei urmează să exprime poziții ale Comunității Europene.(15) Ar trebui să se stabilească o procedură specifică de aplicare a clauzei de revizuire internă prevăzute la articolul 100 punctele (i), (iii) și (iv) din Tratatul de instituire a Comunității Energiei,DECIDE:Articolul 1(1) Se aprobă Tratatul de instituire a Comunității Energiei în numele Comunității Europene.(2) Textul Tratatului de instituire a Comunității Energiei se anexează prezentei decizii.Articolul 2Președintele Consiliului este autorizat să numească persoana împuternicită să notifice, în numele Comunității Europene, actul de aprobare prevăzut la articolul 1 alineatul (1) Secretarului General al Consiliului care are calitatea de depozitar al Tratatul de instituire a Comunității Energiei în temeiul articolului 105 în scopul exprimării acordului Comunității de a-și asuma obligațiile create de tratat.Articolul 3(1) Comunitatea Europeană este reprezentată în Consiliul ministerial și în Grupul permanent la nivel înalt înființate prin Tratatul de instituire a Comunității Energiei de către:(a) un reprezentant al Consiliului numit de statul membru care deține președinția Consiliului. Atunci când acest stat membru numește în calitate de reprezentant al Consiliului un reprezentant al unuia dintre statele membre afectate în mod direct de titlul III din Tratatul de instituire a Comunității Energiei, face aceasta pe baza unei rotații între statele membre respective și(b) un reprezentant al Comisiei.(2) Un reprezentant al Comisiei acționează în calitate de vicepreședinte al Consiliului ministerial și al Grupului permanent la nivel înalt.(3) Un reprezentant al Comisiei reprezintă Comunitatea Europeană în cadrul Comitetului de reglementare și al forumului înființate prin Tratatul de instituire a Comunității Energiei.Articolul 4(1) Poziția care urmează să fie adoptată de către Comunitatea Europeană în cadrul Consiliului ministerial, al Grupului permanent la nivel înalt și al Comitetului de reglementare, privind deciziile menționate la articolul 76 din Tratatul de instituire a Comunității Energiei în temeiul articolelor 82, 84, 91, 92, 96 și 100, producând efecte juridice, este adoptată de către Consiliu care hotărăște în conformitate cu dispozițiile relevante din Tratatul de instituire a Comunității Europene.(2) În cazul deciziilor Comunității Energiei care intră sub incidența titlului III din Tratatul de instituire a Comunității Energiei și care se pot aplica teritoriului unuia sau mai multor state membre, pozițiile adoptate în conformitate cu alineatul (1) nu depășesc sfera acquis-ului comunitar.(3) În cazul deciziilor Comunității Energiei care intră sub incidența titlului IV din Tratatul de instituire a Comunității Energiei și care se pot aplica teritoriilor care intră sub incidența Tratatului de instituire a Comunității Europene în condițiile prevăzute în Tratat, pozițiile adoptate în conformitate cu alineatul (1) nu depășesc sfera acquis-ului comunitar. Cu toate acestea, pozițiile adoptate în conformitate cu alineatul (1) pot depăși sfera acquis-ului comunitar în ceea ce privește capitolul IV din titlul respectiv în circumstațe speciale.(4) Fără a aduce atingere procedurilor relevante din Tratatul de instituire a Comunității Europene și înainte de a propune o măsură în conformitate cu titlul III din Tratatul de instituire a Comunității Energiei, Comisia consultă statele membre afectate în mod direct de propunere.(5) Parlamentul European este informat imediat și în întregime cu privire la orice decizie a Consiliului în conformitate cu alineatul (1) referitoare la stabilirea poziției Comunității în cadrul Consiliului ministerial, al Grupului permanent la nivel înalt și al Comitetului de reglementare.(6) Pozițiile Comunității Europene care urmează a se adopta în cadrul instituțiilor Comunității Energiei asigură neadoptarea vreunei măsuri producând efecte juridice care:- să contravină unei părți din acquis-ul comunitar;- să creeze o discriminare între statele membre sau- să afecteze competența și drepturile unui stat membru al UE în ceea ce privește stabilirea condițiilor de exploatare a resurselor sale energetice, alegerea dintre resursele energetice și structura generală a aprovizionării sale cu energie.(7) Pozițiile Comunității Europene care urmează a se adopta în cadrul Comitetului de reglementare se stabilesc după consultarea Grupului european de reglementare în domeniul energiei electrice și al gazelor în conformitate cu Decizia 2003/796/CE a Comisiei din 11 noiembrie 2003 privind înființarea Grupului european de reglementare în domeniul energiei electrice și al gazelor [2].Articolul 5(1) Procedura stabilită la alineatul (2) se aplică înainte de adoptarea unei poziții de către Comunitatea Europeană în temeiul articolului 4 alineatul (1) în cazul deciziilor adoptate de către Comunitatea Energiei în temeiul articolului 100 punctele (i), (iii) și (iv) din Tratatul de instituire a Comunității Energiei.(2) La recomandarea Comisiei, Consiliul, hotărând în conformitate cu dispozițiile relevante din Tratatul de instituire a Comunității Europene, autorizează Comisia să delibereze în cadrul instituțiilor Comunității Energiei. Comisia efectuează aceste deliberări în consultare cu un comitet special numit de Consiliu pentru a o sprijini în această misiune și în cadrul directivelor pe care Consiliul i le poate adresa.Articolul 6(1) Fără a aduce atingere alineatului (2), poziția Comunității Europene se exprimă de către reprezentantul Comisiei în cadrul instituțiilor Comunității Energiei.(2) În cadrul Consiliului ministerial, poziția Comunității Europene este exprimată de către reprezentantul Consiliului în cazul deciziilor adoptate în temeiul articolului 92 din Tratatul de instituire a Comunității Energiei.Articolul 7La trei ani de la intrarea în vigoare a prezentei decizii, Comisia prezintă Parlamentului European și Consiliului un raport privind experiențele dobândite din punerea în aplicare a prezentei decizii, însoțite, dacă este cazul, de o propunere de măsuri suplimentare.Articolul 8Prezenta decizie se publică în Jurnalul Oficial al Uniunii Europene.Adoptată la Bruxelles, 29 mai 2006.Pentru ConsiliuPreședinteleM. Bartenstein[1] Aviz emis la 18 mai 2005 (nepublicat încă în Jurnalul Oficial).[2] JO L 296, 14.11.2003, p. 34.--------------------------------------------------


title: 2012/263/UE: Decizia Consiliului din 14 mai 2012 de numire a unui membru german și a unui supleant german în cadrul Comitetului Regiunilor

text:
               22.5.2012

               RO

               Jurnalul Oficial al Uniunii Europene

               L 131/5

         DECIZIA CONSILIULUI
   din 14 mai 2012
   de numire a unui membru german și a unui supleant german în cadrul Comitetului Regiunilor
   (2012/263/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului german,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Deciziile 2009/1014/UE (1) și 2010/29/UE (2) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2010 și 25 ianuarie 2015.

               (2)

               Un loc de membru în cadrul Comitetului Regiunilor a devenit vacant ca urmare a încheierii mandatului doamnei Uta-Maria KUDER.

               (3)

               Un loc de supleant va deveni vacant ca urmare a numirii domnului Detlef MÜLLER în calitate de membru în cadrul Comitetului Regiunilor,

         ADOPTĂ PREZENTA DECIZIE:
   Articolul 1
   Se numesc în cadrul Comitetului Regiunilor pentru durata rămasă a mandatului, respectiv până la 25 ianuarie 2015:

               (a)

               în calitate de membru:

                           —

                           domnul Detlef MÜLLER, Mitglied des Landtages Mecklenburg-Vorpommern;

                     și

               (b)

               în calitate de supleant:

                           —

                           domnul Andreas TEXTER, Mitglied des Landtages Mecklenburg-Vorpommern.

         Articolul 2
   Prezenta decizie intră în vigoare la data adoptării.

      Adoptată la Bruxelles, 14 mai 2012.

            Pentru Consiliu

            Președintele

         M. GJERSKOV

      (1)  JO L 348, 29.12.2009, p. 22.

      (2)  JO L 12, 19.1.2010, p. 11.